Καταγραφή της ικανοποίησης του ασθενούς στη διεγχειρητική και μετεγχειρητική περίοδο
Authors: Κούκη Πηνελόπη 
Published: September 2021

Σκοπός της παρούσας μελέτης ήταν η αξιολόγηση της ικανοποίησης των χειρουργικών ασθενών με τις περιεγχειρητικές αναισθησιολογικές υπηρεσίες στα πλαίσια της νοσηλείας τους σε ένα Πανεπιστημιακό Νοσοκομείο των Αθηνών και ο καθορισμός των παραγόντων εκείνων που μεγιστοποιούν το επίπεδο ικανοποίησής τους, σε όλες τις φάσεις της περιεγχειρητικής φροντίδας. Υλικό-Μεθοδολογία: Ενήλικες ασθενείς που προσέρχονταν για εκλεκτικό χειρουργείο στο Πανεπιστημιακό Νοσοκομείο «Αττικόν» της Αθήνας συμπεριλήφθηκαν στη μελέτη. Δομήθηκαν τρία διαφορετικά ερωτηματολόγια: τα ερωτηματολόγια 1 (αφορούσαν ασθενείς που υποβλήθηκαν μόνο σε γενική αναισθησία ή σε συνδυασμένη γενική και περιοχική αναισθησία) και 2 (αφορούσαν ασθενείς που υποβλήθηκαν σε περιοχική μόνο αναισθησία) κάλυπταν την προεγχειρητική και διεγχειρητική περίοδο και την περίοδο παραμονής στο χώρο μεταναισθητικής φροντίδας, ενώ το ερωτηματολόγιο 3 κάλυπτε την καταγραφή της ικανοποίησης των ασθενών από τις υπηρεσίες που παρέχονταν από την ομάδα μετεγχειρητικής αναλγησίας, κατά τη νοσηλεία τους στο θάλαμο, μετεγχειρητικά (χρήση αντλίας PCA ή επισκληρίδιος αναλγησία). Η ανάλυση κυρίων συνιστωσών μετά από περιστροφή varimax (varimax rotation) εφαρμόσθηκε ξεχωριστά για κάθε ερωτηματολόγιο, προκειμένου να διακριθούν οι διαστάσεις των δεδομένων και οι εξαχθέντες παράγοντες εισήχθησαν ως ανεξάρτητες μεταβλητές σε μοντέλα πολλαπλής λογιστικής παλινδρόμησης με εξαρτημένη δίτιμη μεταβλητή την ικανοποίηση του ασθενούς (ναι/όχι). Το επίπεδο στατιστικής σημαντικότητας ορίστηκε ως α=0,05. Η ανάλυση των δεδομένων έγινε με το στατιστικό πακέτο SPSS 13.0 (IBM Corporation, Armonk, NY).Αποτελέσματα: Τριακόσιοι σαράντα πέντε ασθενείς συμπεριελήφθησαν στη μελέτη. Το ερωτηματολόγιο 1 (συμπληρώθηκε από 282 ασθενείς) περιελάμβανε τέσσερις διαστάσεις: επικοινωνία με τον αναισθησιολόγο, αίσθημα κρύου/ρίγος, πόνος και ναυτία. Το ερωτηματολόγιο 2 (συμπληρώθηκε από 63 ασθενείς) περιελάμβανε τρεις διαστάσεις: επικοινωνία με τον αναισθησιολόγο, αίσθημα κρύου/ρίγος και ναυτία/έμετος. Το ερωτηματολόγιο 3 (συμπληρώθηκε από 237 ασθενείς) περιελάμβανε πέντε διαστάσεις: παρέμβαση από τους αναισθησιολόγους όταν οι ασθενείς είχαν συμπτώματα, πόνος, φροντίδα από τους αναισθησιολόγους /φυσιολογικές δραστηριότητες των ασθενών, ναυτία/έμετος και συμπεριφορά των αναισθησιολόγων. Τα αποτελέσματα από τις διαστάσεις της επικοινωνίας μεταξύ αναισθησιολόγου και ασθενούς στα ερωτηματολόγια 1 και 2, της αίσθησης ρίγους στο ερωτηματολόγιο 2 και της αντιμετώπισης του πόνου και της συμπεριφοράς των αναισθησιολόγων στο ερωτηματολόγιο 3 συσχετίζονταν στατιστικά σημαντικά με την ικανοποίηση των ασθενών. Συνολικά, τα ποσοστά ικανοποίησης των ασθενών που καταγράφηκαν ήταν υψηλά (96,3%-98,6%).Συμπέρασμα: Οι χειρουργικοί ασθενείς μιας Ελληνικής Πανεπιστημιακής Αναισθησιολογικής Κλινικής των Αθηνών αναφέρουν υψηλό ποσοστό ικανοποίησης με την περιεγχειρητική αναισθησιολογική φροντίδα. Η αλληλεπίδραση ανάμεσα στους ασθενείς και τους αναισθησιολόγους σε όλες τις φάσεις της μελέτης, η απουσία ρίγους κατά την εφαρμογή περιοχικής αναισθησίας και ο επαρκής έλεγχος του μετεγχειρητικού πόνου κατά τη νοσηλεία στο θάλαμο αποτελούν σημαντικούς προγνωστικούς δείκτες της ικανοποίησης των ασθενών, στην παρούσα μελέτη.